J. Mikuš, poslanec: (2007-06-20):
Tento návrh však chce riešiť jednu zo základných úloh. A to je nie kontrola, ale spôsob rozdeľovania prostriedkov zo štátneho rozpočtu, aby sa rozdelili čo najefektívnejšie a aby bol z nich najväčší úžitok. A tejto téme sa chcem venovať aj ja. Hovoríme zhruba o 1 mld. korún, ktorú každoročne rozdeľuje ministerstvo školstva v rámci štátneho rozpočtu. V súčasnosti je toto rozdeľovanie administratívne veľmi náročné a náchylné na vysokú mieru subjektivizmu. Dá sa povedať, že všetci tie peniaze dostávajú, ale nikto ich nemá dostatok. Predložený návrh zákona zakladá úplne nový prístup k tomuto problému. Vyčlenené prostriedky sa budú prideľovať na základe jednoznačných pravidiel posudzujúcich kvalitu projektov uchádzačov o dotácie. Tieto pravidlá budú dané a zverejnené. V dostatočnom predstihu bude známy podiel prostriedkov zo štátneho rozpočtu, ktorý sa bude venovať jednej z pevne stanovených oblastí, napr. podpore športových aktivít mládeže mimo vyučovacieho procesu. V rukách štátu, v tomto prípade je to ministerstvo školstva, ostane, ktorým prioritám prisúdi akú dôležitosť. Tieto priority môže a bude môcť každoročne ministerstvo meniť, avšak s takými obmedzeniami, aby bola zachovaná kontinuita. Kto sa bude uchádzať o dotáciu, bude vedieť, do čoho ide, s čím môže rátať. Keďže sa počíta s uprednostnením súťaživých foriem posudzovania podkladov záujemcov, rozhodovať bude kvalita predložených projektov. Nový systém mu umožní získať dotáciu aj v celom žiadanom množstve, avšak tvrdo bude trestať tých, ktorí svoje požiadavky nadhodnotia. Rozhodovať bude v konečnom dôsledku ministerstvo školstva, ale do úvahy bude brať hodnotenia odborných komisií zriadených na posudzovanie návrhov. Komisie budú prednostne posudzovať hodnotu prínosu projektu pre celú spoločnosť. A práve súťažné formy posudzovania zaistia, že peniaze dostanú tí, ktorí si to najviac zaslúžia. Dôležitým znakom predloženého návrhu zákona je, že do športu sa snaží vniesť zodpovednosť. Štát musí zobrať na seba zodpovednosť pri stavaní priorít, pretože ak ich je veľa ako doteraz, neexistuje žiadna. Napr. bude musieť stanoviť užší okruh športových odvetví, kde bude podporovať športovcov s cieľom úspešného reprezentovania Slovenska v zahraničí. Táto malá krajina si nemôže dovoliť plošne podporovať takú veľkú škálu športov ako doteraz. Ak chce mať vo svete dobrých reprezentantov, musí zvoliť menej športov, ktorým prisúdi vysokú prioritu a ktoré bude prednostne podporovať. Zodpovednosť sa bude očakávať aj od dotovaných subjektov, plytvanie bude tvrdo postihované a kto bude nezodpovedne míňať, bude musieť znášať dôsledky. Nový systém sa bude vyznačovať aj vysokou transparentnosťou, od včasného zverejňovania výziev na predkladanie projektov cez posudzovanie návrhov až po vyhodnocovanie čerpania dotácií. Uvediem príklad. Zákon odporúča, aby rokovanie odborných komisií bolo verejné, napr. tým spôsobom, že o ňom bude obrazový a zvukový záznam a ten bude uverejnený na internetovej stránke ministerstva školstva. Známe budú aj mená a odmeny členov komisií, lebo budú honorované z verejných zdrojov. Súčasťou nového systému bude všeobecné stransparentnenie výdavkov na šport. S kožou na trh musia prísť aj obce i športové kluby. A v zmysle zákona budú musieť zverejňovať svoje rozpočty a dotácie získané z verejných a komerčných zdrojov. Tu chcem prízvukovať alebo pripomenúť, že je to aj taký pokrok v rámci prezentácie obcí a miest, ktoré dávajú velikánske výdavky na šport, ktoré dnes nie sú zahrnuté v žiadnych takých spoločných sumároch peňazí, ktoré sa vydávajú na šport. A niektoré obce a mestá a samosprávne kraje dávajú ozaj veľké prostriedky na podporu športu. Tento zákon nemá ambíciu stanoviť podmienky poskytovania prostriedkov na šport z rozpočtov obcí a vyšších územných celkov, ale bolo by vhodné, keby ním samosprávy sa nechali inšpirovať a keby prijali podobné transparentné pravidlá. Rovnako by bolo vhodné, aby sa podobne začali posudzovať výdavky na šport z iných kapitol štátneho rozpočtu, najmä z rezortov vnútra a obrany. Tento zákon nedefinuje, koľko finančných prostriedkov má každoročne smerovať zo štátneho rozpočtu na podporu športu. To sa môže urobiť každý rok, koľko ich zváži ministerstvo financií, ministerstvo školstva a, samozrejme, aj parlament pri schvaľovaní rozpočtu. Nebráni vláde súčasný objem zvýšiť. A pripravuje priestor na to, aby sa v prípade razantnejšej podpory športu, čo by sme si možno aj všetci želali, dodržiavali pravidlá garantujúce efektívne využitie prostriedkov s jednoznačne pozitívnym dopadom na celú spoločnosť. Ďakujem za pozornosť. (Potlesk.)